title: Sklep Sveta (SZVP) 2019/135 z dne 28. januarja 2019 o spremembi Sklepa 2011/72/SZVP o omejevalnih ukrepih proti nekaterim osebam in subjektom ob upoštevanju razmer v Tuniziji

text:
                  29.1.2019

                  SL

                  Uradni list Evropske unije

                  L 25/23

         SKLEP SVETA (SZVP) 2019/135
         z dne 28. januarja 2019
         o spremembi Sklepa 2011/72/SZVP o omejevalnih ukrepih proti nekaterim osebam in subjektom ob upoštevanju razmer v Tuniziji
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 31. januarja 2011 sprejel Sklep 2011/72/SZVP (1) o omejevalnih ukrepih proti nekaterim osebam in subjektom ob upoštevanju razmer v Tuniziji.

                     (2)

                     Na podlagi pregleda Sklepa 2011/72/SZVP bi bilo treba podaljšati omejevalne ukrepe do 31. januarja 2020 in črtati eno osebo s seznama.

                     (3)

                     Sklep 2011/72/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2011/72/SZVP se spremeni:

                        (1)

                        Člen 5 se nadomesti z naslednjim:

                           „Člen 5
                           Ta sklep se uporablja do 31. januarja 2020. Stalno se ga pregleduje. Če Svet meni, da cilji tega sklepa niso bili doseženi, ga lahko ustrezno podaljša ali spremeni.“;

                        (2)

                        Priloga se spremeni v skladu s Prilogo k temu sklepu.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 28. januarja 2019

                  Za Svet

                  Predsednik

               P. DAEA

            (1)  Sklep Sveta 2011/72/SZVP z dne 31. januarja 2011 o omejevalnih ukrepih proti nekaterim osebam in subjektom ob upoštevanju razmer v Tuniziji (UL L 28, 2.2.2011, str. 62).

            PRILOGA
            V Prilogi k Sklepu 2011/72/SZVP se vnos 28 (Mohamed Marwan Ben Ali Ben Mohamed MABROUK) črta.


title: Sklep Sveta (EU) 2019/136 z dne 28. januarja 2019 o stališču, ki se v imenu Evropske unije zavzame v delovni skupini za vino, ustanovljeni s Sporazumom o gospodarskem partnerstvu med Evropsko unijo in Japonsko, glede obrazcev, ki se uporabljajo za potrdila za uvoz vinskih proizvodov s poreklom iz Japonske v Evropsko unijo, in postopkov v zvezi s samopotrjevanjem

text:
                  29.1.2019

                  SL

                  Uradni list Evropske unije

                  L 25/25

         SKLEP SVETA (EU) 2019/136
         z dne 28. januarja 2019
         o stališču, ki se v imenu Evropske unije zavzame v delovni skupini za vino, ustanovljeni s Sporazumom o gospodarskem partnerstvu med Evropsko unijo in Japonsko, glede obrazcev, ki se uporabljajo za potrdila za uvoz vinskih proizvodov s poreklom iz Japonske v Evropsko unijo, in postopkov v zvezi s samopotrjevanjem
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu med Evropsko unijo in Japonsko (1) (v nadaljnjem besedilu: Sporazum) je Unija sklenila s Sklepom Sveta (EU) 2018/1907 (2). Veljati začne 1. februarja 2019.

                     (2)

                     Na podlagi odstavka 1 člena 2.28 Sporazuma potrdilo, overjeno v skladu z zakoni in drugimi predpisi Japonske, vključno s samopotrdilom, ki ga pripravi proizvajalec, pooblaščen s strani pristojnega organa Japonske, zadostuje kot dokumentacija v smislu dokazila, da so bile izpolnjene zahteve za uvoz in prodajo vinskih proizvodov s poreklom iz Japonske v Uniji, kakor so navedene v členu 2.25, 2.26 ali 2.27 Sporazuma.

                     (3)

                     Na podlagi odstavka 2 člena 2.28 Sporazuma mora delovna skupina za vino s sklepom sprejeti postopke za izvajanje odstavka 1 navedenega člena, zlasti za obrazce, ki se morajo uporabiti, in informacije, ki se morajo predložiti v zvezi s potrdilom.

                     (4)

                     Pododstavek 2(a) člena 2.35 Sporazuma določa, da mora delovna skupina za vino sprejeti postopke v zvezi s samopotrjevanjem.

                     (5)

                     Na podlagi odstavka 3 člena 2.35 Sporazuma mora delovna skupina za vino organizirati svoj prvi sestanek na datum začetka veljavnosti Sporazuma.

                     (6)

                     Delovna skupina za vino mora na prvem sestanku 1. februarja 2019 sprejeti sklep o obrazcih, ki se uporabljajo za potrdila za uvoz vinskih proizvodov s poreklom iz Japonske v Unijo, in o postopkih v zvezi s samopotrjevanjem, da se omogoči učinkovito izvajanje Sporazuma in tako poenostavi uvoz vinskih proizvodov s poreklom iz Japonske. Predvideni obrazci in predvideni postopki v zvezi s samopotrjevanjem so skladni s politikami Unije o olajševanju trgovine in sodelovanju s tretjimi državami, ki so sklenile sporazume z Unijo, pri preprečevanju goljufij.

                     (7)

                     Primerno je, da se določi stališče, ki se v imenu Unije zavzame v delovni skupini za vino.

                     (8)

                     Stališče Unije v delovni skupini za vino bi moralo zato temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zavzame v delovni skupini za vino na njenem prvem sestanku, temelji na osnutku sklepa, ki je priložen temu sklepu.

            Člen 2
            Ta sklep začne veljati na dan sprejetja.

            V Bruslju, 28. januarja 2019

                  Za Svet

                  Predsednik

               P. DAEA

            (1)  UL L 330, 27.12.2018, str.3.

            (2)  Sklep Sveta (EU) 2018/1907 z dne 20. decembra 2018 o sklenitvi Sporazuma o gospodarskem partnerstvu med Evropsko unijo in Japonsko (UL L 330, 27.12.2018, str. 1).

            OSNUTEK
            SKLEP št. 1/2019 DELOVNE SKUPINE EU-JAPONSKA ZA VINO
            z dne …
            o sprejetju obrazcev, ki se uporabljajo za potrdila za uvoz vinskih proizvodov s poreklom iz Japonske v Evropsko unijo, in postopkih v zvezi s samopotrjevanjem
            DELOVNA SKUPINA ZA VINO JE –
            ob upoštevanju Sporazuma o gospodarskem partnerstvu med Evropsko unijo in Japonsko ter zlasti členov 2.28 in 2.35 Sporazuma,
            ob upoštevanju naslednjega:

                        (1)

                        Sporazum o gospodarskem partnerstvu med Evropsko unijo in Japonsko (v nadaljnjem besedilu: Sporazum) začne veljati 1. februarja 2019.

                        (2)

                        Člen 22.4 Sporazuma ustanavlja delovno skupino za vino, ki je med drugim odgovorna za učinkovito izvajanje in delovanje oddelka C in Priloge 2-E k Sporazumu.

                        (3)

                        Na podlagi odstavka 1 člena 2.28 Sporazuma potrdilo, overjeno v skladu z zakoni in drugimi predpisi Japonske, vključno s samopotrdilom, ki ga pripravi proizvajalec, pooblaščen s strani pristojnega organa Japonske, zadostuje kot dokumentacija v smislu dokazila, da so bile izpolnjene zahteve za uvoz in prodajo vinskih proizvodov s poreklom iz Japonske v Evropski uniji, kakor so navedene v členu 2.25, 2.26 ali 2.27 Sporazuma.

                        (4)

                        Na podlagi pododstavka 2(a) člena 2.28 Sporazuma je s sklepom delovne skupine za vino, ustanovljene v skladu s členom 22.4 Sporazuma, treba sprejeti obrazce, ki se morajo uporabiti za potrdila, in informacije, ki se morajo predložiti v zvezi s potrdili.

                        (5)

                        Na podlagi pododstavka 2(a) člena 2.35 Sporazuma mora delovna skupina za vino sprejeti postopke v zvezi s samopotrjevanjem –

                  SPREJELA NASLEDNJI SKLEP:

               Člen 1

                  1.   Obrazec, ki se uporablja za potrdila, overjena v skladu z zakoni in drugimi predpisi Japonske, je določen v Prilogi I k temu sklepu.

                  2.   Obrazec, ki se uporablja za samopotrdila, ki jih pripravijo proizvajalci, pooblaščeni s strani pristojnega organa Japonske, je določen v Prilogi II k temu sklepu.

                  3.   Postopki v zvezi s samopotrjevanjem s strani proizvajalcev, pooblaščenih s strani pristojnega organa Japonske, so določeni v Prilogi III k temu sklepu.

               Člen 2
               Ta sklep začne veljati na dan sprejetja.

                     Za delovno skupino za vino

                     […]

            PRILOGA I

            Besedilo slike

               PREDLOGA POTRDILA, KI GA IZDA NACIONALNI RAZISKOVALNI INŠTITUT ZA PIVOVARSTVO (NATIONAL RESEARCH INSTITUTE OF BREWING, NRIB) ZA UVOZ VINSKIH PROIZVODOV S POREKLOM IZ JAPONSKE V EU (1)
               1. Izvoznik (polno ime in naslov)
               Tretja država, ki je izdala dokument: JAPONSKA
               Poenostavljena VI 1 Zaporedna št. (2):
               DOKUMENT ZA UVOZ VINA, GROZDNEGA SOKA ALI GROZDNEGA MOŠTA V EVROPSKO UNIJO
               2. Prejemnik (ime in naslov)
               3. Carinski žig (samo za uradno uporabo EU)
               4. Prevozna sredstva in podrobnosti o prevozu (3)
               5. Kraj raztovarjanja (če se razlikuje od 2)
               6. Opis proizvoda, ki se uvaža (4)
               7. Količina v l/hl/kg
               8. Število posod (5)
               9. Potrdilo
               „Opisani proizvod je namenjen za neposredno prehrano ljudi ter je v skladu z opredelitvami pojmov in enološkimi postopki, odobrenimi v oddelku C poglavja 2 Sporazuma o gospodarskem partnerstvu med Evropsko unijo in Japonsko.“
               Ime in naslov proizvajalca:
               Polno ime in naslov pristojnega organa: Kraj in datum:
               National Research Institute of Brewing (nacionalni raziskovalni inštitut za pivovarstvo)
               pod nadzorom japonskega ministrstva za finance
               3 7-1, Kagamiyama, Higashihiroshima, Hirošima, Japonska
               Žig pristojnega organa:
               Podpis, ime in naziv uradnika pri pristojnem organu:
               (1) V skladu s členom 2.28 Sporazuma o gospodarskem partnerstvu med Evropsko unijo in Japonsko.
               (2) To je številka sledljivosti serije, ki jo dodeli NRIB.
               (3) Navedite: prevoz za dostavo v vstopno točko v EU, navedite prevozno sredstvo (ladja, letalo itd.), navedite ime ladje itd.
               (4) Navedite naslednje informacije:
               — prodajno označbo, kot je navedena na etiketi (na primer ime proizvajalca in vinorodni okoliš, blagovno znamko itd.);
               — ime države porekla: [navesti „Japonska“];
               — ime geografske označbe, če je primerno;
               — volumenski delež dejanskega alkohola;
               — barvo proizvoda (navedite le „rdeče“, „rosé“ ali „belo“);
               — oznako kombinirane nomenklature (oznako KN).
               (5) Posoda pomeni vsebnik za vino s prostornino pod 60 litrov. Število posod je lahko število steklenic.

            Besedilo slike

               Pripis (sprostitev v prosti promet in izdaja izvlečkov)
               Količina
               10. Št. in datum carinskega dokumenta o sprostitvi v prosti promet in izvlečka
               11. Polno ime in naslov prejemnika (izvleček)
               12. Pečat pristojnega organa
               Na voljo
               Dodeljena
               Na voljo
               Dodeljena
               Na voljo
               Dodeljena
               13. Dodatne opombe

            PRILOGA II

            Besedilo slike

               PREDLOGA SAMOPOTRDILA ZA UVOZ VINSKIH PROIZVODOV S POREKLOM IZ JAPONSKEV EVROPSKO UNIJO (1)
               1. Izvoznik (polno ime in naslov)
               Tretja država, ki je izdala dokument: JAPONSKA
               Poenostavljena VI 1 Zaporedna št. (2):
               DOKUMENT ZA UVOZ VINA, GROZDNEGA SOKA ALI GROZDNEGA MOŠTA V EVROPSKO UNIJO
               2. Prejemnik (ime in naslov)
               3. Carinski žig (samo za uradno uporabo EU)
               4. Prevozna sredstva in podrobnosti o prevozu (3)
               5. Kraj raztovarjanja (če se razlikuje od 2)
               6. Opis proizvoda, ki se uvaža (4)
               7. Količina v l/hl/kg
               8. Število posod (5)
               9. Potrdilo
               „Opisani proizvod je namenjen za neposredno prehrano ljudi ter je v skladu z opredelitvami pojmov in enološkimi postopki, odobrenimi v oddelku C poglavja 2 Sporazuma o gospodarskem partnerstvu med Evropsko unijo in Japonsko. Proizvedel ga je proizvajalec, ki sta ga za samopotrjevanje individualno pooblastila nacionalni davčni urad Japonske za proizvodnjo vina in nacionalni raziskovalni inštitut za pivovarstvo (National Research Institute of Brewing, NRIB). Nacionalni raziskovalni inštitut za pivovarstvo izvaja inšpekcijske preglede in nadzor proizvajalca.“
               Ime, naslov in matična številka/številka dovoljenja pooblaščenega proizvajalca:
               Polno ime in naslov pristojnega organa: Kraj in datum:
               National Research Institute of Brewing (Nacionalni raziskovalni inštitut za pivovarstvo)
               pod nadzorom japonskega ministrstva za finance
               3 7-1, Kagamiyama, Higashihiroshima, Hirošima, Japonska
               Žig pooblaščenega proizvajalca: Podpis pooblaščenega proizvajalca:
               (1) V skladu s členom 2.28 Sporazuma o gospodarskem partnerstvu med Evropsko unijo in Japonsko.
               (2) To je številka sledljivosti serije, ki jo dodeli nacionalni raziskovalni inštitut za pivovarstvo (NRIB).
               (3) Navedite: prevoz za dostavo v vstopno točko v EU, navedite prevozno sredstvo (ladja, letalo itd.), navedite ime ladje itd.
               (4) Navedite naslednje informacije:
               — prodajno označbo, kot je navedena na etiketi (na primer ime proizvajalca in vinorodni okoliš, blagovno znamko itd.);
               — ime države porekla: [navesti „Japonska“];
               — ime geografske označbe, če je primerno;
               — volumenski delež dejanskega alkohola;
               — barvo proizvoda (navedite le „rdeče“, „rosé“ ali „belo“);
               — oznako kombinirane nomenklature (oznako KN).
               (5) Posoda pomeni vsebnik za vino s prostornino pod 60 litrov. Število posod je lahko število steklenic.

            Besedilo slike

               10. ANALIZNO POROČILO (z opisom analitskih lastnosti opisanega proizvoda)
               ZA GROZDNI MOŠT IN GROZDNI SOK:
               informacije se ne zahtevajo.
               ZA VINO IN GROZDNI MOŠT V VRENJU:
               — Volumenski delež dejanskega alkohola:
               ZA VSE PROIZVODE:
               — Skupna vsebnost žveplovega dioksida:
               — Skupna vsebnost kislin:
               Žig pooblaščenega proizvajalca: Kraj in datum:
               Podpis, ime in naziv pooblaščenega proizvajalca:

            Besedilo slike

               Pripis (sprostitev v prosti promet in izdaja izvlečkov)
               Količina
               11. Št. in datum carinskega dokumenta o sprostitvi v prosti promet in izvlečka
               12. Polno ime in naslov prejemnika (izvleček)
               13. Pečat pristojnega organa
               Na voljo
               Dodeljena
               Na voljo
               Dodeljena
               Na voljo
               Dodeljena
               14. Dodatne opombe

            PRILOGA III
            Postopki v zvezi s samopotrjevanjem

                        1.

                        Nacionalni raziskovalni inštitut za pivovarstvo (
                              National Research Institute of Brewing, NRIB) pod nadzorom japonskega ministrstva za finance:

                                    (a)

                                    individualno imenuje proizvajalce, pooblaščene na Japonskem, za pripravo samopotrdil iz člena 2.28 Sporazuma o gospodarskem partnerstvu med Evropsko unijo in Japonsko;

                                    (b)

                                    nadzira in inšpekcijsko pregleduje pooblaščene proizvajalce ter

                                    (c)

                                    uradno obvešča Evropsko unijo:

                                                —

                                                o imenih in naslovih pooblaščenih proizvajalcev skupaj z njihovimi uradnimi matičnimi številkami, in sicer dvakrat letno januarja in julija, ter

                                                —

                                                o vseh spremembah imen in naslovov ali umiku vseh pooblaščenih proizvajalcev, in sicer brez odlašanja.

                        2.

                        Evropska unija brez odlašanja objavi in posodobi imena in naslove pooblaščenih proizvajalcev na seznamu z naslovom „Third countries' competent bodies, designated laboratories and authorised wine producers and processors for drawing up VI-1 documents for wine imports into the EU“ (Pristojni organi, določeni laboratoriji in pooblaščeni proizvajalci in predelovalci vina iz tretjih držav za pripravo dokumentov VI-1 za uvoz vina v EU), ki je na voljo na uradnem spletišču Evropske komisije:
                        ec.europa.eu/agriculture/sites/agriculture/files/wine/lists/06.pdf


title: Sklep Evropske centralne banke (EU) 2019/137 z dne 23. januarja 2019 o izbiri ponudnikov omrežnih storitev za enotni vmesnik za dostop do tržnih infrastruktur Eurosistema (ESMIG) (ECB/2019/2)

text:
                  29.1.2019

                  SL

                  Uradni list Evropske unije

                  L 25/34

         SKLEP EVROPSKE CENTRALNE BANKE (EU) 2019/137
         z dne 23. januarja 2019
         o izbiri ponudnikov omrežnih storitev za enotni vmesnik za dostop do tržnih infrastruktur Eurosistema (ESMIG) (ECB/2019/2)
         SVET EVROPSKE CENTRALNE BANKE JE –
         ob upoštevanju Pogodbe o delovanju Evropske unije,
         ob upoštevanju Statuta Evropskega sistema centralnih bank in Evropske centralne banke ter zlasti členov 3.1 in 12.1 in členov 17, 18 in 22 Statuta,
         ob upoštevanju naslednjega:

                     (1)

                     Enotni vmesnik za dostop do tržnih infrastruktur Eurosistema (Eurosystem Single Market Infrastructure Gateway – ESMIG) je tehnična komponenta, ki bo vzpostavljena kot del projekta konsolidacije T2 in T2S ter s katero se bo konsolidiral dostop neposredno povezanih tržnih udeležencev do vseh tržnih infrastruktur, ki jih zagotavlja Eurosistem. ESMIG bo tem udeležencem omogočil eno samo tehnično rešitev za dostop do sistema TARGET2 (T2), vključno s storitvijo poravnave takojšnjih plačil v sistemu TARGET (TIPS), TARGET2-Securities (T2S), Eurosistemovega sistema za upravljanje zavarovanja (ECMS) ter morda drugih storitev tržnih infrastruktur in aplikacij Eurosistema.

                     (2)

                     Odbor za tržno infrastrukturo je na seji 23. in 24. aprila 2018 sklenil, da bodo centralne banke Deutsche Bundesbank, Banco de España, Banque de France in Banca d'Italia (v nadaljnjem besedilu: NCB ponudnice) izvedle potrebne priprave za pridobitev največ treh ponudnikov omrežnih storitev, ki bodo opravljali storitve povezljivosti za ESMIG, in da bo centralna banka Banca d'Italia vodila izbirni postopek.

                     (3)

                     Na tej seji je Odbor za tržno infrastrukturo tudi sklenil, da bo Banca d'Italia delovala kot operativna enota Eurosistema za izbirni postopek. Prav tako je sklenil, da bo Odbor za tržno infrastrukturo odgovoren za določitev članov izbirne komisije, saj bodo centralne banke Eurosistema pristojne in odgovorne za merila izbora in za izid odločanja izbirne komisije na podlagi teh meril. Banca d'Italia bo odgovorna za pravilno vodenje izbirnega postopka, njena posebna odgovornost v zvezi z izbirnim postopkom pa bo ločena od odgovornosti, ki jo imajo NCB ponudnice po sporazumu med ravnema 2 in 3.

                     (4)

                     Namen izbirnega postopka je dodeliti ponudnikom omrežnih storitev opravljanje nabora vnaprej določenih storitev povezljivosti, na podlagi česar ponudniki omrežnih storitev za ESMIG oblikujejo, izvedejo, dobavijo in upravljajo rešitve povezljivosti, ki so namenjene varni izmenjavi poslovnih informacij med neposredno povezanimi tržnimi udeleženci in tržnimi infrastrukturami Eurosistema prek ESMIG.

                     (5)

                     Izbirni postopek za ponudnike omrežnih storitev za ESMIG spada na področje uporabe Direktive 2014/23/EU Evropskega parlamenta in Sveta (1), kakor se izvaja v nacionalnem pravu države članice pooblaščene centralne banke.

                     (6)

                     Svet ECB je imenoval centralno banko Banca d'Italia, da izvede izbirni postopek za ponudnike omrežnih storitev za ESMIG.

                     (7)

                     Banca d'Italia je sprejela imenovanje in potrdila svojo pripravljenost ravnati v skladu s tem sklepom –

               SPREJEL NASLEDNJI SKLEP:

            Člen 1
            Opredelitev pojmov
            V tem sklepu se uporabljajo naslednje opredelitve pojmov:

                        (a)

                        „Odbor za tržno infrastrukturo“ pomeni organ upravljanja, katerega naloga je podpirati Svet ECB pri zagotavljanju, da se tržne infrastrukture in platforme Eurosistema na področjih denarne poravnave, poravnave vrednostnih papirjev in upravljanja zavarovanja ohranjajo in razvijajo skladno s cilji Evropskega sistema centralnih bank (ESCB) po Pogodbi, poslovnimi potrebami ESCB, tehnološkim napredkom ter vsakokrat veljavnimi regulativnimi in pregledniškimi zahtevami;

                        (b)

                        „ponudnik omrežnih storitev za ESMIG“ pomeni ponudnika omrežnih storitev, ki je podpisal koncesijsko pogodbo za opravljanje storitev povezljivosti;

                        (c)

                        „storitve povezljivosti“ pomeni neposredno omrežno povezavo z ESMIG, ki jo mora ponudnik omrežnih storitev za ESMIG zagotavljati neposredno povezanemu tržnemu udeležencu, da lahko ta uporablja storitve tržnih infrastruktur Eurosistema ali izvršuje z njimi povezane naloge in odgovornosti;

                        (d)

                        „koncesija“ pomeni pravico ponudnika omrežnih storitev, ki jo dodelijo centralne banke Eurosistema, za opravljanje nabora vnaprej določenih storitev povezljivosti za neposredno povezane tržne udeležence, na podlagi česar ponudnik omrežnih storitev za ESMIG oblikuje, izvede, dobavi in upravlja rešitve povezljivosti, ki so namenjene varni izmenjavi elektronskih podatkov med neposredno povezanimi tržnimi udeleženci in tržnimi infrastrukturami Eurosistema prek ESMIG;

                        (e)

                        „izbirna komisija“ pomeni komisijo treh strokovnjakov, v kateri sta dva predstavnika pooblaščene centralne banke (vključno s predsednikom) in en predstavnik centralne banke Eurosistema, ki jih določi Odbor za tržno infrastrukturo in formalno imenuje pooblaščena centralna banka;

                        (f)

                        „centralna banka Eurosistema“ pomeni Evropsko centralno banko (ECB) ali nacionalno centralno banko države članice, katere valuta je euro;

                        (g)

                        „sporazum med ravnema 2 in 3“ pomeni sporazum o dobavi in upravljanju, ki ga uskladijo Odbor za tržno infrastrukturo in NCB ponudnice, odobri ga Svet ECB, nato pa ga podpišejo centralne banke Eurosistema in NCB ponudnice. Vsebuje dodatne podrobnosti o nalogah in odgovornostih NCB ponudnic, Odbora za tržno infrastrukturo in centralnih bank Eurosistema;

                        (h)

                        „neposredno povezani tržni udeleženec“ pomeni vsak subjekt, ki ima dovoljenje za izmenjavo elektronskih podatkov s tržno infrastrukturo Eurosistema;

                        (i)

                        „pooblaščena centralna banka“ pomeni nacionalno centralno banko države članice, katere valuta je euro, ki jo Svet ECB imenuje za izvedbo izbirnega postopka za ponudnike omrežnih storitev za ESMIG in ki jo centralne banke Eurosistema pooblastijo, da v njihovem imenu in interesu podpiše koncesijsko pogodbo z vsakim izbranim udeležencem;

                        (j)

                        „storitve tržnih infrastruktur Eurosistema“ pomeni storitve, ki jih zagotavljajo tržne infrastrukture centralnih bank Eurosistema, kar obsega storitve TARGET (ki vključujejo storitev T2, storitev poravnave takojšnjih plačil v sistemu TARGET (TIPS) in storitev TARGET2-Securities (T2S)), Eurosistemov sistem za upravljanje zavarovanja (ECMS) ter druge storitve, ki jih bodo zagotavljale tržne infrastrukture, platforme in aplikacije Eurosistema na področjih denarne poravnave, poravnave vrednostnih papirjev in upravljanja zavarovanja;

                        (k)

                        „koncesijska pogodba“ pomeni sporazum po nacionalnem pravu države članice pooblaščene centralne banke, kakor ga predlaga Odbor za tržno infrastrukturo in odobri Svet ECB ter ki določa medsebojne pravice in obveznosti centralnih bank Eurosistema in zadevnega ponudnika omrežnih storitev za ESMIG;

                        (l)

                        „izbrani udeleženec“ pomeni udeleženca v izbirnem postopku za ponudnike omrežnih storitev za ESMIG, ki mu je bila podeljena koncesijska pogodba;

                        (m)

                        „obvestilo o koncesiji“ pomeni obvestilo o izbirnem postopku, ki ga objavi pooblaščena centralna banka v skladu s členom 3(2)(e);

                        (n)

                        „razpisna pravila“ pomeni podrobna pravila izbirnega postopka, ki so sestavni del objavljene razpisne dokumentacije;

                        (o)

                        „razpisna dokumentacija“ pomeni najavo postopka za podelitev koncesije, obvestilo o koncesiji in razpisna pravila ter njihove priloge in dodatke;

                        (p)

                        „prevzemi test omrežja“ pomeni test, ki ga mora opraviti ponudnik omrežnih storitev za ESMIG po podpisu koncesijske pogodbe in katerega cilj je preveriti skladnost njegove ponujene rešitve z osnovnimi zahtevami glede funkcionalnosti, odpornosti in varnosti;

                        (q)

                        „datum začetka delovanja“ pomeni datum, ko začne prva tržna infrastruktura Eurosistema uporabljati storitve povezljivosti za redno delovanje v produkcijskem okolju.

            Člen 2
            Pooblaščena centralna banka

               1.   Banca d'Italia je centralna banka Eurosistema, ki jo Svet ECB imenuje, da izvede izbirni postopek za ponudnike omrežnih storitev za ESMIG in podpiše koncesijske pogodbe z izbranimi udeleženci v skladu s tem sklepom.

               2.   Pooblaščena centralna banka v korist centralnih bank Eurosistema:

                           (a)

                           načrtuje izbirni postopek ter pripravi razpisno dokumentacijo in vso ustrezno dokumentacijo v skladu s členom 3(2)(b);

                           (b)

                           v svojem imenu in interesu ter v interesu centralnih bank Eurosistema izvede izbiro ponudnikov omrežnih storitev za ESMIG v polnem sodelovanju z izbirno komisijo, in sicer tako, da zagotovi materialne in človeške vire, ki so potrebni za zagotovitev skladnosti izbirnega postopka z nacionalnim pravom njene države članice;

                           (c)

                           skladno z odločitvijo izbirne komisije podpiše vsako koncesijsko pogodbo v skladu s členom 4(1), pri čemer skupno število ponudnikov omrežnih storitev za ESMIG v nobenem trenutku ne sme preseči števila tri;

                           (d)

                           zastopa centralne banke Eurosistema v razmerju do ponudnikov omrežnih storitev za ESMIG in drugih tretjih oseb ter upravlja koncesijske pogodbe v skladu s členom 4(5).

            Člen 3
            Pogoji za izbor in podelitev koncesije

               1.   Pooblaščena centralna banka izvede postopek za izbiro ponudnikov omrežnih storitev za ESMIG v skladu z Direktivo 2014/23/EU, kakor se izvaja v nacionalnem pravu njene države članice. Skupno število ponudnikov omrežnih storitev za ESMIG v nobenem trenutku ne sme preseči števila tri.

               2.   Pri izvedbi izbirnega postopka pooblaščena centralna banka upošteva zlasti naslednje pogoje:

                           (a)

                           pooblaščena centralna banka izvede odprti postopek za podelitev koncesij, v katerem lahko odda ponudbo vsak zainteresirani gospodarski subjekt;

                           (b)

                           celotno razpisno dokumentacijo skupaj pripravijo centralne banke Eurosistema in pooblaščena centralna banka, odobri pa jo Odbor za tržno infrastrukturo;

                           (c)

                           ponudniki omrežnih storitev za ESMIG se izberejo na podlagi najnižje skupne cene za standardni nabor storitev, ki jih je treba zagotoviti skupini neposredno povezanih tržnih udeležencev, v skladu z modelom, ki ga odobri Odbor za tržno infrastrukturo; celotna razpisna dokumentacija se objavi v angleščini. Pooblaščena centralna banka lahko objavi obvestilo o koncesiji tudi v svojem uradnem jeziku. Udeleženci v izbirnem postopku morajo ponudbe in vse dodatne dokumente predložiti v angleščini;

                           (d)

                           pooblaščena centralna banka v obvestilu o koncesiji navede, da izbirni postopek izvaja v svojem imenu in interesu ter v interesu centralnih bank Eurosistema;

                           (e)

                           pooblaščena centralna banka obvestilo o koncesiji objavi vsaj v: (a) Uradnem listu Evropske unije; (b) ustreznem nacionalnem uradnem listu države članice pooblaščene centralne banke; (c) dveh nacionalnih časnikih ter (d) časnikih Financial Times in The Economist. Razpisna dokumentacija se objavi na spletni strani pooblaščene centralne banke. Obvestilo o koncesiji se objavi tudi na spletni strani ECB, s povezavo na spletno stran pooblaščene centralne banke, da se omogoči dostop do celotne razpisne dokumentacije;

                           (f)

                           pooblaščena centralna banka se odzove na zahteve po pojasnilih v izbirnem postopku, ki se pošljejo na elektronski naslov, naveden v obvestilu o koncesiji. Odzive, ki so v splošnem interesu, pooblaščena centralna banka in ECB objavita na svojih spletnih straneh;

                           (g)

                           člane izbirne komisije določi Odbor za tržno infrastrukturo, formalno pa jih imenuje pooblaščena centralna banka nemudoma po izteku roka za oddajo ponudb;

                           (h)

                           člani izbirne komisije so dolžni podpisati izjavo o odsotnosti nasprotja interesov, ki jo odobri Odbor za tržno infrastrukturo;

                           (i)

                           pooblaščena centralna banka prevzame operativne vidike izbirnega postopka;

                           (j)

                           izbirna komisija med drugim pregleda administrativno dokumentacijo ter odloči o izločitvi udeležencev, ki ne izpolnjujejo zahtev za udeležbo, iz izbirnega postopka. Izbirna komisija oceni neobičajno nizke ponudbe na podlagi pravil, določenih v razpisni dokumentaciji. Izbirna komisija razvrsti udeležence, ki niso bili izločeni iz izbirnega postopka, po naraščajočem vrstnem redu njihovih ekonomskih ponudb;

                           (k)

                           pooblaščena centralna banka uradno obvešča zadevne udeležence o vseh odločitvah izbirne komisije z uporabo varnih in hitrih sredstev pisne komunikacije.

               3.   Potem ko izbirna komisija razvrsti udeležence v skladu z odstavkom 2(j) (predlog podelitve koncesije), pooblaščena centralna banka na lastno odgovornost izvede interno preverjanje zakonitosti, s katerim preveri, ali je bil izbirni postopek izveden pravilno. Po uspešno opravljenem preverjanju pooblaščena centralna banka opravi končno podelitev koncesije in preveri, ali vsi izbrani udeleženci izpolnjujejo zahteve za udeležbo in ali so njihove izjave resnične. Če preverjanje zakonitosti ni uspešno opravljeno, se končna podelitev koncesije odloži, pooblaščena centralna banka pa sprejme vse potrebne ukrepe po nacionalnem pravu svoje države članice, s katerimi zagotovi, da se nepravilnost odpravi ter preverjanje zakonitosti znova izvede in uspešno opravi. Brez poseganja v neodvisnost pooblaščene centralne banke kot javnega naročnika po nacionalnem pravu njene države članice se pooblaščena centralna banka lahko posvetuje z Odborom za tržno infrastrukturo o vprašanjih politike v zvezi z odpravo nepravilnosti.

               4.   Pooblaščena centralna banka deluje v svojem imenu in interesu ter v interesu centralnih bank Eurosistema glede vseh pravic in obveznosti, ki izhajajo iz izbirnega postopka. Odboru za tržno infrastrukturo poroča o napredku v izbirnem postopku ter se, brez poseganja v njeno neodvisnost v vlogi javnega naročnika po nacionalnem pravu, z njim posvetuje ob nastopu okoliščin, ki negativno vplivajo na projektni načrt.

               5.   Pooblaščena centralna banka nosi lastne stroške, povezane z nalogami, ki jih opravi v izbirnem postopku.

            Člen 4
            Koncesijska pogodba

               1.   Potem ko pooblaščena centralna banka na podlagi zgoraj navedenih pogojev zaključi postopke izbora in podelitve koncesije, sprejme vse potrebne pripravljalne ukrepe za sklenitev koncesijske pogodbe z vsakim izbranim udeležencem v imenu in interesu centralnih bank Eurosistema. V ta namen centralne banke Eurosistema pooblastijo pooblaščeno centralno banko za podpis koncesijske pogodbe, in sicer z ločenim pooblastilom za delovanje v imenu in interesu centralnih bank Eurosistema (neposredno zastopanje).

               2.   Po podpisu koncesijske pogodbe ponudnik omrežnih storitev za ESMIG opravi prevzemni test omrežja. Če ponudnik omrežnih storitev za ESMIG prevzemnega testa omrežja ne opravi uspešno, koncesijska pogodba preneha. V tem primeru pooblaščena centralna banka koncesijo podeli udeležencu, ki je v vrstnem redu uvrščen takoj za izbranimi udeleženci, pod enakimi pogoji, kot so bili v prvotni koncesijski pogodbi, in na podlagi ponudbe, ki jo je navedeni udeleženec predložil v izbirnem postopku.

               3.   Brez poseganja v naslednje odstavke velja koncesija, podeljena v izbirnem postopku, deset let od datuma začetka delovanja, da se ponudniku omrežnih storitev za ESMIG omogoči povrnitev naložb, ki jih je izvedel pri opravljanju storitev, ter donos na vloženi kapital, pri čemer se upoštevajo naložbe, ki so potrebne za doseganje posebnih pogodbenih ciljev.

               4.   Kadar koncesijska pogodba s ponudnikom omrežnih storitev za ESMIG preneha pred iztekom veljavnosti, vendar po uspešno opravljenem prevzemnem testu omrežja, lahko Odbor za tržno infrastrukturo po lastni presoji odloči, da ne podeli nadomestne koncesijske pogodbe, da jo ponudi udeležencu v izbirnem postopku, ki je v vrstnem redu uvrščen takoj za izbranimi udeleženci, ali da, če vrstni red prejšnje možnosti ne omogoča, podeli novo koncesijsko pogodbo drugemu ponudniku omrežnih storitev na podlagi novega izbirnega postopka, ki ga izvede pooblaščena centralna banka. Nova koncesijska pogodba velja deset let.

               5.   Pooblaščena centralna banka je pooblaščena za zastopanje centralnih bank Eurosistema v razmerju do ponudnikov omrežnih storitev za ESMIG in drugih tretjih oseb v povezavi s storitvami povezljivosti ter za redno upravljanje koncesijskih pogodb v imenu in interesu centralnih bank Eurosistema, in sicer med drugim z izvrševanjem pravic in obveznosti centralnih bank Eurosistema, tudi v sodnih postopkih, kar med drugim vključuje primere kršitev pogodbe, odškodnine, prenehanja, izpodbijanja ali drugih sprememb pogodbe. Pooblaščena centralna banka o tem poroča Odboru za tržno infrastrukturo in upošteva njegova navodila.

               6.   Pooblaščena centralna banka sprejme vse ukrepe, ki so potrebni za izpolnitev dolžnosti in obveznosti centralnih bank Eurosistema in morebitnih njenih dolžnosti in obveznosti v zvezi s koncesijskimi pogodbami, in o tem poroča Odboru za tržno infrastrukturo ter spoštuje vsa njegova s tem povezana navodila.

               7.   Pooblaščena centralna banka prejme vsa obvestila, izjave in sodna pisanja, vključno z vročitvami, ki se nanašajo na koncesijsko pogodbo, da se ji omogoči izpolnjevanje pravic in obveznosti centralnih bank Eurosistema in morebitnih njenih pravic in obveznosti v zvezi s koncesijsko pogodbo.

               8.   Brez poseganja v člen 5 centralne banke Eurosistema povrnejo pooblaščeni centralni banki vse razumne izdatke, ki ji nastanejo z upravljanjem in spremljanjem koncesijskih pogodb po odstavkih 5 do 7.

            Člen 5
            Odškodninski zahtevki

               1.   Pooblaščena centralna banka je centralnim bankam Eurosistema neomejeno odgovorna za kakršno koli izgubo ali škodo, ki je posledica prevare ali namernega ravnanja pri izvrševanju njenih pravic in obveznosti po tem sklepu. Centralnim bankam Eurosistema je odgovorna za kakršno koli izgubo ali škodo, ki je posledica njene hude malomarnosti pri izpolnjevanju njenih obveznosti po tem sklepu, in v tem primeru je njena odgovornost omejena na največji skupni znesek v višini 2 000 000 EUR na koledarsko leto.

               2.   Kadar tretja oseba utrpi izgubo ali škodo, ki je posledica prevare ali namernega ravnanja pooblaščene centralne banke pri izvrševanju njenih dolžnosti po tem sklepu, je pooblaščena centralna banka odgovorna za vso odškodnino, ki jo je treba plačati tej tretji osebi.

               3.   Kadar tretja oseba utrpi izgubo ali škodo, ki je posledica hude ali lahke malomarnosti pooblaščene centralne banke pri izvrševanju njenih dolžnosti po tem sklepu, je pooblaščena centralna banka odgovorna za vso odškodnino, ki jo je treba plačati tej tretji osebi. Centralne banke Eurosistema povrnejo pooblaščeni centralni banki vso tako odškodnino, ki presega največji skupni znesek v višini 2 000 000 EUR na koledarsko leto, na podlagi sodne odločbe ali sporazuma o poravnavi med pooblaščeno centralno banko in katero koli tako tretjo osebo, pod pogojem, da je sporazum o poravnavi predhodno odobril Odbor za tržno infrastrukturo.

               4.   Centralne banke Eurosistema v celoti in nemudoma povrnejo pooblaščeni centralni banki vso odškodnino, ki jo je plačala tretjim osebam, če izvira iz: (a) zahtev za udeležbo in meril za podelitev koncesije; (b) odločitve izbirne komisije na podlagi zahtev za udeležbo in meril za podelitev koncesije; (c) nepravilnega ravnanja izbirne komisije, razen če je ta delovala v skladu s pisnim navodilom pooblaščene centralne banke ali če od pooblaščene centralne banke v zvezi zadevnim vprašanjem ni prejela ustreznega predhodnega pisnega navodila, ki ga je pravočasno pisno zahtevala; (d) katere koli odločitve ali dogodka, ki je zunaj nadzora pooblaščene centralne banke, vključno s tistimi, ki lahko vplivajo na učinkovanje podeljenih koncesij.

               5.   Centralne banke Eurosistema pooblaščeni centralni banki ne povrnejo odškodnine, plačane tretjim osebam, ki izvira iz operativnih dejavnosti in drugih postopkovnih dejanj, za katere je odgovorna, razen če je pooblaščena centralna banka v nasprotju z lastnim navodilom ravnala v skladu z navodili Odbora za tržno infrastrukturo po členu 3(4).

               6.   Kadar tretje osebe vložijo tožbe, ki se nanašajo na dejanja ali opustitve v zvezi z izbirnim postopkom, za katere so centralne banke Eurosistema izključno odgovorne, dajo centralne banke Eurosistema pooblaščeni centralni banki po posvetovanju z njo pravočasna navodila glede ukrepov, ki naj jih sprejme, npr. o morebitnem zastopanju, ki naj ga prevzame zunanji pravni svetovalec ali notranja pravna služba pooblaščene centralne banke. Po sprejetju odločitve glede ukrepanja v katerem koli takem postopku nosijo sodne stroške in takse, ki izvirajo iz takega ukrepanja, centralne banke Eurosistema.

               7.   Centralne banke Eurosistema prevzamejo odgovornost za dejanja in opustitve posameznih članov izbirne komisije v zvezi z izbirnim postopkom.

               8.   Kadar tretje osebe vložijo tožbe zaradi dejanj ali opustitev v zvezi z izbirnim postopkom, za katere je izključno odgovorna pooblaščena centralna banka, pooblaščena centralna banka polno sodeluje s centralnimi bankami Eurosistema glede ukrepov, ki naj jih sprejme, npr. glede morebitnega zastopanja, ki naj ga prevzame zunanji pravni svetovalec ali njena notranja pravna služba, in nosi posledične stroške.

               9.   Kadar so centralne banke Eurosistema in pooblaščena centralna banka skupaj odgovorne za izgubo ali škodo, ki jo utrpi tretja oseba, nosi vsaka od njih enak delež stroškov.

            Člen 6
            Končne določbe

               1.   To pooblastilo ostane v veljavi deset let od datuma začetka delovanja.

               2.   Iztek pooblastila ne vpliva na uporabo zadevnih koncesijskih pogodb.

            Člen 7
            Začetek veljavnosti
            Ta sklep začne veljati 25. januarja 2019.

            V Frankfurtu na Majni, 23. januarja 2019

                  Predsednik ECB

               Mario DRAGHI

            (1)  Direktiva 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb (UL L 94, 28.3.2014, str. 1).


title: Sklep Komisije z dne 14. februarja 2019 o imenovanju osmih članov Evropskega svetovalnega odbora za statistiko

text:
                  18.2.2019

                  SL

                  Uradni list Evropske unije

                  C 63/4

         SKLEP KOMISIJE
         z dne 14. februarja 2019
         o imenovanju osmih članov Evropskega svetovalnega odbora za statistiko
         (2019/C 63/05)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa št. 234/2008/ES Evropskega parlamenta in Sveta z dne 11. marca 2008 o ustanovitvi Evropskega svetovalnega odbora za statistiko in razveljavitvi Sklepa Sveta 91/116/EGS (1) ter zlasti člena 4(1)(a) Sklepa,
         ob upoštevanju naslednjega:

                     (1)

                     Evropski svetovalni odbor za statistiko je sestavljen iz 24 članov.

                     (2)

                     V skladu s členom 4(1) Sklepa št. 234/2008/ES Komisija po posvetovanju z Evropskim parlamentom in Svetom imenuje dvanajst članov. Štirje od zgoraj navedenih dvanajstih članov so bili imenovani za dobo petih let s Sklepom Komisije 2016/C12/02, njihovi mandati pa se končajo leta 2020.

                     (3)

                     Države članice so Komisiji predložile seznam kandidatov z dobro strokovno usposobljenostjo na statističnem področju.

                     (4)

                     Pri imenovanju teh osmih članov si Komisija prizadeva zagotoviti njihovo enakovredno zastopanje uporabnikov, anketirancev in drugih zainteresiranih strani v statistiki Unije (vključno z znanstvenimi krogi, socialnimi partnerji in civilno družbo).

                     (5)

                     Pripravljen je rezervni seznam, ki se uporabi v primeru odstopa ali nepričakovane nerazpoložljivosti imenovanih članov. Komisija si pri izboru članov z rezervnega seznama prizadeva ohraniti ravnotežje med skupinami uporabnikov –

               SPREJELA NASLEDNJI SKLEP:

            Člen 1
            Osebe, navedene v Prilogi, so imenovane za člane Evropskega svetovalnega odbora za statistiko za obdobje petih let, ki se začne 9. maja 2019.

            Člen 2
            Ta sklep začne veljati dan po objavi v Uradnem listu Evropske unije.

            V Bruslju, 14. februarja 2019

                  Za Komisijo

                  Predsednik

               Jean-Claude JUNCKER

            (1)  UL L 73, 15.3.2008, str. 13.

            PRILOGA

                        Axel BÖRSCH-SUPAN,

                        Maria João CASANOVA DE ARAÚJO E SÁ VALENTE ROSA,

                        Audronė JAKAITIENĖ,

                        Sune KARLSSON,

                        András MÁTH,

                        Marie BOHATÁ,

                        Peter VAN DER HEIJDEN,

                        Tõnu KOLLO.

               Rezervni seznam:

                        Marcel DAS,

                        Domantas JASILIONIS.


title: Sklep Sveta (EU) 2019/267 z dne 12. februarja 2019 o sklenitvi sporazuma o statusu med Evropsko unijo in Republiko Albanijo glede ukrepov, ki jih izvaja Evropska agencija za mejno in obalno stražo v Republiki Albaniji

text:
                  18.2.2019

                  SL

                  Uradni list Evropske unije

                  L 46/1

         SKLEP SVETA (EU) 2019/267
         z dne 12. februarja 2019
         o sklenitvi sporazuma o statusu med Evropsko unijo in Republiko Albanijo glede ukrepov, ki jih izvaja Evropska agencija za mejno in obalno stražo v Republiki Albaniji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti točk (b) in (d) člena 77(2) ter točke (c) člena 79(2) v povezavi s točko (a)(v) drugega pododstavka člena 218(6) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     V skladu s Sklepom Sveta (EU) 2018/1031 (2) je bil dne 5. oktobra 2018 podpisan sporazum o statusu med Evropsko unijo in Republiko Albanijo glede ukrepov, ki jih izvaja Evropska agencija za mejno in obalno stražo v Republiki Albaniji (v nadaljnjem besedilu: sporazum), s pridržkom njegove sklenitve.

                     (2)

                     Kot posledica sporazuma bodo lahko skupine mejne in obalne straže hitro napotene na albansko ozemlje, da bi se odzvale na trenutno preusmerjanje migracijskih tokov proti obalni poti ter pomagale pri upravljanju zunanje meje in v boju proti tihotapljenju migrantov.

                     (3)

                     Ta sklep predstavlja razvoj določb schengenskega pravnega reda, pri katerih Združeno kraljestvo ne sodeluje v skladu s Sklepom Sveta 2000/365/ES (3); Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

                     (4)

                     Ta sklep predstavlja razvoj določb schengenskega pravnega reda, pri katerih Irska ne sodeluje v skladu s Sklepom Sveta 2002/192/ES (4); Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

                     (5)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja. Ker ta sklep nadgrajuje schengenski pravni red, se Danska v skladu s členom 4 navedenega protokola v šestih mesecih od dne, ko Svet sprejme ta sklep, odloči, ali ga bo prenesla v svoje nacionalno pravo.

                     (6)

                     Sporazum bi bilo treba odobriti –

               SPREJEL NASLEDNJI SKLEP:

            Člen 1
            Sporazum o statusu med Evropsko unijo in Republiko Albanijo glede ukrepov, ki jih izvaja Evropska agencija za mejno in obalno stražo v Republiki Albaniji (v nadaljnjem besedilu: sporazum), se odobri v imenu Unije.
            Besedilo sporazuma je priloženo temu sklepu.

            Člen 2
            Predsednik Sveta v imenu Unije poda uradno obvestilo iz člena 12(1) sporazuma.

            Člen 3
            Ta sklep začne veljati na dan sprejetja.

            V Bruslju, 12. februarja 2019

                  Za Svet

                  Predsednik

               E.O. TEODOROVICI

            (1)  Odobritev z dne 15. januarja 2019 (še ni objavljeno v Uradnem listu).

            (2)  Sklep Sveta (EU) 2018/1031 z dne 13. julija 2018 o podpisu, v imenu Unije, sporazuma o statusu med Evropsko unijo in Republiko Albanijo glede ukrepov, ki jih izvaja Evropska agencija za mejno in obalno stražo v Republiki Albaniji (UL L 185, 23.7.2018, str. 6).

            (3)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

            (4)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).


title: Sklep Sveta (SZVP) 2019/271 z dne 18. februarja 2019 o spremembi Sklepa (SZVP) 2016/1693 o omejevalnih ukrepih proti ISIL (Daiš) in Al-Kaidi ter osebam, skupinam, podjetjem in subjektom, povezanim z njima

text:
                  18.2.2019

                  SL

                  Uradni list Evropske unije

                  LI 46/3

         SKLEP SVETA (SZVP) 2019/271
         z dne 18. februarja 2019
         o spremembi Sklepa (SZVP) 2016/1693 o omejevalnih ukrepih proti ISIL (Daiš) in Al-Kaidi ter osebam, skupinam, podjetjem in subjektom, povezanim z njima
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 20. septembra 2016 sprejel Sklep (SZVP) 2016/1693 (1).

                     (2)

                     Zaradi grožnje, ki jo še vedno predstavljajo ISIL (Daiš) in Al Kaida ter osebe, skupine, podjetja in subjekti, povezani z njima, bi bilo treba na seznam oseb, skupin, podjetij in subjektov iz Priloge k Sklepu (SZVP) 2016/1693 dodati eno osebo.

                     (3)

                     Sklep (SZVP) 2016/1693 bi bilo treba ustrezno spremeniti –

               SPREJEL NASLEDNJI SKLEP:

            Člen 1
            Priloga k Sklepu (SZVP) 2016/1693 se spremeni, kot je določeno v Prilogi k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 18. februarja 2019

                  Za Svet

                  Predsednica

               F. MOGHERINI

            (1)  Sklep Sveta (SZVP) 2016/1693 z dne 20. septembra 2016 o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njima, in razveljavitvi Skupnega stališča 2002/402/SZVP (UL L 255, 21.9.2016, str. 25).

            PRILOGA
            Na seznam iz Priloge k Sklepu (SZVP) 2016/1693 se doda naslednja oseba:

                           „4.

                           Brahim el KHAYARI; datum rojstva: 7. maj 1992; kraj rojstva: Nîmes (Francija); državljanstvo: francosko.“.


title: Sklep Sveta (EU) 2019/306 z dne 18. februarja 2019 o pooblastilu Avstriji, da v interesu Evropske unije sprejme pristop Ekvadorja in Ukrajine k Haaški konvenciji iz leta 1980 o civilnopravnih vidikih mednarodnega protipravnega odvzema otrok

text:
                  22.2.2019

                  SL

                  Uradni list Evropske unije

                  L 51/11

         SKLEP SVETA (EU) 2019/306
         z dne 18. februarja 2019
         o pooblastilu Avstriji, da v interesu Evropske unije sprejme pristop Ekvadorja in Ukrajine k Haaški konvenciji iz leta 1980 o civilnopravnih vidikih mednarodnega protipravnega odvzema otrok
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 81(3) v povezavi s točko (b) člena 218(6) Pogodbe,
         ob upoštevanju predloga Evropske komisije,
         ob upoštevanju mnenja Evropskega parlamenta (1),
         ob upoštevanju naslednjega:

                     (1)

                     Evropska unija je kot enega izmed svojih ciljev določila spodbujanje varstva pravic otrok, kakor je navedeno v členu 3 Pogodbe o Evropski uniji. Ukrepi za zaščito otrok zoper neupravičeno premestitev ali zadržanje so bistveni del te politike.

                     (2)

                     Svet je sprejel Uredbo (ES) št. 2201/2003 (2) (v nadaljnjem besedilu: Uredba Bruselj IIa), katere namen je zaščititi otroke pred škodljivimi posledicami njihove neupravičene premestitve ali zadržanja ter vzpostaviti postopke za zagotovitev njihove hitre vrnitve v državo običajnega prebivališča ter zagotoviti varstvo pravic do stikov z otrokom in pravic do varstva in vzgoje.

                     (3)

                     Uredba Bruselj IIa dopolnjuje in krepi določbe Haaške konvencije z dne 25. oktobra 1980 o civilnopravnih vidikih mednarodnega protipravnega odvzema otrok (v nadaljnjem besedilu: Haaška konvencija iz leta 1980), ki na mednarodni ravni uvaja sistem obveznosti in sodelovanja med državami pogodbenicami in med centralnimi organi ter katere namen je zagotoviti hitro vrnitev neupravičeno premeščenih ali zadržanih otrok.

                     (4)

                     Vse države članice Unije so pogodbenice Haaške konvencije iz leta 1980.

                     (5)

                     Unija spodbuja tretje države k pristopu k Haaški konvenciji iz leta 1980 in podpira njeno pravilno izvajanje, tako da skupaj z državami članicami sodeluje med drugim v posebnih komisijah, ki jih redno organizira Haaška konferenca o mednarodnem zasebnem pravu.

                     (6)

                     Skupni pravni okvir, ki se uporablja za odnose med državami članicami Unije in tretjimi državami, bi lahko bil najboljša rešitev za občutljive primere mednarodnega protipravnega odvzema otrok.

                     (7)

                     Haaška konvencija iz leta 1980 določa, da se navedena konvencija uporablja med državo pristopnico in državami pogodbenicami, ki so izjavile, da sprejemajo pristop.

                     (8)

                     Haaška konvencija iz leta 1980 ne omogoča, da bi organizacije za regionalno gospodarsko povezovanje, kakršna je Unija, postale njene pogodbenice. Zato Unija ne more pristopiti k navedeni konvenciji niti ne more predložiti izjave o sprejetju države pristopnice.

                     (9)

                     Na podlagi mnenja 1/13 Sodišča Evropske unije (3) izjave o sprejetju v okviru Haaške konvencije iz leta 1980 sodijo v izključno zunanjo pristojnost Unije.

                     (10)

                     Ekvador je listino o pristopu k Haaški konvenciji iz leta 1980 predložil 22. januarja 1992. Haaška konvencija iz leta 1980 je za Ekvador začela veljati 1. aprila 1992.

                     (11)

                     Vse zadevne države članice, razen Avstrije in Danske, so že sprejele pristop Ekvadorja k Haaški konvenciji iz leta 1980. Ekvador je sprejel pristop Bolgarije, Cipra, Estonije, Latvije, Litve, Malte, Poljske, Slovenije in Romunije k Haaški konvenciji iz leta 1980. Ocena razmer v Ekvadorju je privedla do sklepa, da lahko Avstrija v interesu Unije sprejme pristop Ekvadorja v skladu s pogoji iz Haaške konvencije iz leta 1980.

                     (12)

                     Ukrajina je listino o pristopu k Haaški konvenciji iz leta 1980 predložila 2. junija 2006. Haaška konvencija iz leta 1980 je za Ukrajino začela veljati 1. septembra 2006.

                     (13)

                     Vse države članice, razen Avstrije in Danske, so že sprejele pristop Ukrajine k Haaški konvenciji iz leta 1980. Ocena razmer v Ukrajini je privedla do sklepa, da lahko Avstrija v interesu Unije sprejme pristop Ukrajine v skladu s pogoji iz Haaške konvencije iz leta 1980.

                     (14)

                     Avstrija bi morala biti zato pooblaščena, da v interesu Unije predloži izjave o sprejetju pristopa Ekvadorja in Ukrajine k Haaški konvenciji iz leta 1980 v skladu s pogoji iz tega sklepa. Druge države članice Unije, ki so že sprejele pristop Ekvadorja in Ukrajine k Haaški konvenciji iz leta 1980, ne bi smele predložiti novih izjav o sprejetju, saj obstoječe izjave po mednarodnem javnem pravu ostajajo veljavne.

                     (15)

                     Uredba Bruselj IIa zavezuje Združeno kraljestvo in Irsko, ki sodelujeta pri sprejetju in uporabi tega sklepa.

                     (16)

                     V skladu s členoma 1 in 2 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja –

               SPREJEL NASLEDNJI SKLEP:

            Člen 1

               1.   Avstrija je pooblaščena, da v interesu Unije sprejme pristop Ekvadorja in Ukrajine k Haaški konvenciji iz leta 1980.

               2.   Avstrija najpozneje do 19. februarja 2020 predloži naslednjo izjavo o sprejetju, v interesu Unije, pristopa Ekvadorja in Ukrajine k Haaški konvenciji iz leta 1980:

                  „[Polno ime DRŽAVE ČLANICE] izjavlja, da v skladu s Sklepom Sveta (EU) 2019/306 sprejema pristop Ekvadorja in Ukrajine k Haaški konvenciji z dne 25. oktobra 1980 o civilnopravnih vidikih mednarodnega protipravnega odvzema otrok.“

               3.   Avstrija obvesti Svet in Komisijo o predložitvi izjave o sprejetju pristopa Ekvadorja in Ukrajine k Haaški konvenciji iz leta 1980 ter Komisiji sporoči besedilo te izjave v dveh mesecih po njeni predložitvi.

            Člen 2
            Ta sklep začne učinkovati na dan uradnega obvestila.

            Člen 3
            Ta sklep je naslovljen na Avstrijo.

            V Bruslju, 18. februarja 2019

                  Za Svet

                  Predsednik

               N. BĂDĂLĂU

            (1)  Mnenje z dne 31. januarja 2019 (še ni objavljeno v Uradnem listu).

            (2)  Uredba Sveta (ES) št. 2201/2003 z dne 27. novembra 2003 o pristojnosti in priznavanju ter izvrševanju sodnih odločb v zakonskih sporih in sporih v zvezi s starševsko odgovornostjo ter o razveljavitvi Uredbe (ES) št. 1347/2000 (UL L 338, 23.12.2003, str. 1).

            (3)  ECLI:EU:C:2014:2303.


title: Sklep Sveta (EU, Euratom) 2019/311 z dne 19. februarja 2019 o imenovanju dveh članov Evropskega ekonomsko-socialnega odbora na predlog Kraljevine Danske

text:
                  22.2.2019

                  SL

                  Uradni list Evropske unije

                  L 51/28

         SKLEP SVETA (EU, Euratom) 2019/311
         z dne 19. februarja 2019
         o imenovanju dveh članov Evropskega ekonomsko-socialnega odbora na predlog Kraljevine Danske
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 302 Pogodbe,
         ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
         ob upoštevanju predloga danske vlade,
         ob upoštevanju mnenja Evropske komisije,
         ob upoštevanju naslednjega:

                     (1)

                     Svet je 18. septembra 2015 in 1. oktobra 2015 sprejel sklepa (EU, Euratom) 2015/1600 (1) in (EU, Euratom) 2015/1790 (2) o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020. Arne GREVSEN je 16. februarja 2016 s Sklepom Sveta (EU) 2016/229 (3) kot član zamenjal Mario-Louiso KNUPPERT.

                     (2)

                     Zaradi konca mandata Bernta FALLENKAMPA se je sprostilo mesto člana Evropskega ekonomsko-socialnega odbora.

                     (3)

                     Zaradi konca mandata Arneja GREVSENA se je sprostilo mesto člana Evropskega ekonomsko-socialnega odbora –

               SPREJEL NASLEDNJI SKLEP:

            Člen 1
            Za preostanek mandata, ki se izteče 20. septembra 2020, se za članici Evropskega ekonomsko-socialnega odbora imenujeta:

                        —

                        Dorthe ANDERSEN, Head of Danish Trade Union EU Office,

                        —

                        Bente SORGENFREY, 1. vice president FH - Danish Trade Union Confederation.

            Člen 2
            Ta sklep začne veljati na dan sprejetja.

            V Bruslju, 19. februarja 2019

                  Za Svet

                  Predsednik

               G. CIAMBA

            (1)  Sklep Sveta (EU, Euratom) 2015/1600 z dne 18. septembra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 248, 24.9.2015, str. 53).

            (2)  Sklep Sveta (EU, Euratom) 2015/1790 z dne 1. oktobra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 260, 7.10.2015, str. 23).

            (3)  Sklep Sveta (EU) 2016/229 z dne 16. februarja 2016 o imenovanju člana Evropskega ekonomsko-socialnega odbora na predlog Kraljevine Danske (UL L 41, 18.2.2016, str. 22).


title: Sklep Sveta (SZVP) 2019/312 z dne 21. februarja 2019 o spremembi in podaljšanju Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali)

text:
                  22.2.2019

                  SL

                  Uradni list Evropske unije

                  L 51/29

         SKLEP SVETA (SZVP) 2019/312
         z dne 21. februarja 2019
         o spremembi in podaljšanju Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali)
         SVET EVROPSKE UNIJE JE –
         ob upoštevanju Pogodbe o Evropski uniji ter zlasti členov 42(4) in 43(2) Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 15. aprila 2014 sprejel Sklep 2014/219/SZVP (1) o misiji Evropske unije v okviru SVOP v Maliju (EUCAP Sahel Mali).

                     (2)

                     Svet je 11. januarja 2017 sprejel Sklep (SZVP) 2017/50 (2) o podaljšanju EUCAP Sahel Mali do 14. januarja 2019. Dne 7. decembra 2017 je sprejel Sklep (SZVP) 2017/2264 (3) o določitvi referenčnega finančnega zneska za EUCAP Sahel Mali do 14. januarja 2019.

                     (3)

                     Svet je v sklepih o Sahelu/Maliju z dne 25. junija 2018 poudaril pomen regionalizacije SVOP v Sahelu, s katero naj bi po potrebi okrepili civilno in vojaško podporo čezmejnemu sodelovanju, strukture regionalnega sodelovanja – zlasti tiste v okviru skupine G5 Sahel – ter zmogljivosti in odgovornost držav te skupine pri spopadanju z varnostnimi izzivi v regiji.

                     (4)

                     Politični in varnostni odbor je 25. oktobra 2018 na podlagi strateškega pregleda EUCAP Sahel Mali priporočil, da se EUCAP Sahel Mali podaljša do 14. januarja 2021.

                     (5)

                     Pod pogojem, da Svet potrdi dokument o načrtovanju regionalizacije Sahela, je Svet 17. decembra 2018 sprejel Sklep (SZVP) 2018/2008 (4) o podaljšanju UCAP Sahel Mali in določil referenčni finančni znesek do 28. februarja 2019.

                     (6)

                     Sklep 2014/219/SZVP bi bilo zato treba podaljšati do 14. januarja 2021.

                     (7)

                     Misija EUCAP Sahel Mali se bo izvajala v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe o Evropski uniji –

               SPREJEL NASLEDNJI SKLEP:

            Člen 1
            Sklep 2014/219/SZVP se spremeni:

                        (1)

                        v členu 14(1) se doda naslednji pododstavek:
                        „Referenčni finančni znesek za kritje odhodkov, povezanih z EUCAP Sahel Mali, od 1. marca 2019 do 14. januarja 2021 znaša 66 930 000 EUR.“;

                        (2)

                        v členu 18 se drugi stavek nadomesti z naslednjim:
                        „Uporablja se do 14. januarja 2021.“

            Člen 2
            Ta sklep začne veljati na dan sprejetja.
            Uporablja se od 1. marca 2019.

            V Bruslju, 21. februarja 2019

                  Za Svet

                  Predsednik

               G. CIAMBA

            (1)  Sklep Sveta 2014/219/SZVP z dne 15. aprila 2014 o misiji Evropske unije v okviru SVOP v Maliju (EUCAP Sahel Mali) (UL L 113, 16.4.2014, str. 21).

            (2)  Sklep Sveta (SZVP) 2017/50 z dne 11. januarja 2017 o spremembi Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 7, 12.1.2017, str. 18).

            (3)  Sklep Sveta (SZVP) 2017/2264 z dne 7. decembra 2017 o spremembi Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 324, 8.12.2017, str. 52).

            (4)  Sklep Sveta (SZVP) 2018/2008 z dne 17. decembra 2018 o spremembi in podaljšanju Sklepa 2014/219/SZVP o misiji Evropske unije v okviru SVOP v Maliju (EUCAP Sahel Mali) (UL L 322, 18.12.2018, str. 24).